Héraðsdómur Austurlands hefur dæmt karlmann í fangelsi fyrir að selja börnum kannabis, gefa einu þeirra amfetamín og hvetja þau til neyslu.
Karlmaður hefur verið dæmdur í fjögurra mánaða fangelsi í Héraðsdómi Austurlands fyrir að selja börnum fíkniefni. Maðurinn braut barnaverndarlög og þótti ekki ástæða til að skilorðsbinda refsinguna.
Maðurinn var ákærður fyrir að selja tveimur sextán ára stúlkum og einni fjórtán ára, kannabis á heimili sínu. Hann leyfði einnig tveimur þeirra að neyta efnanna heima hjá sér. Þá gaf maðurinn einni þeirra amfetamín. Hann hafði jafnframt í vörslu sinni ofskynjunarlyfið LSD. Maðurinn neitaði að hafa haft eiturlyfin til sölu og sagðist ekki vita að stúlkurnar væru svo ungar. Þær báru vitni og sögðust hafa komist í samband við manninn í gegnum netsíðu. Á heimili sínu hefði hann skaffað þeim reykingarlón til að neyta efnanna.
Dómurinn taldi að maðurinn hefði átt að gera sér grein fyrir að stúlkurnar væru börn að aldri og með því að bjóða þeim efnin hefði hann brotið gegn lögum um barnavernd. Gögn úr síma mannsins og af bankareikningi þóttu sanna að hann væri fíkniefnasali.
Maðurinn hefur áður verið dæmdur fyrir fíkniefna- og umferðarlagabrot og taldi dómurinn ekki hægt að skilorðsbinda refsinguna. Verður maðurinn því, eins og áður sagði, að sæta fjögurra mánaða fangelsi.
Héraðsdómur Austurlands hefur dæmt karlmann í fangelsi fyrir að selja börnum kannabis, gefa einu þeirra amfetamín og hvetja þau til neyslu. 